Pernille Frahm (SF), 2009-05-15:
Altså, alt skal være efter reglerne.
Vi skal følge loven i det her land, ligesom man skal i alle andre lande.
Vi prøver så at få lavet nogle love, som de andre også skal følge, sådan at verden bliver en lille smule bedre.
Det er vel det, det drejer sig om.
Det handler jo ikke om bare at sidde ned og følge loven; det handler jo også om at påvirke den.
Hr. Mike Legarth og jeg er nemlig lovgivere.
Jeg vil selvfølgelig starte med at sige tak for debatten.
Den her gang mener jeg virkelig: tak for debatten.
Det er ikke altid, man mener det ærligt, når man står heroppe og siger det i slutningen af en debat.
Men jeg synes faktisk, der var en god tone her, og det tyder på, at selv om vi måske ikke er enige om redskaberne, er vi enige om intentionerne.
Vi er i det her Folketing stort set enige om, at det er vigtigt, at vi gør noget ved, hvordan firmaerne investerer.
Nogle mener så ikke, at vi skal gøre så meget, og nogle mener, at vi skal gøre meget, meget lidt, men vi er i hvert fald enige om, at det er et område, der skal kigges på.
Jeg er især meget glad for ministerens tilsagn om at være lidt aktiv på det her område, og tanken om, at vi skulle skrive en beretning i udvalget, synes jeg er en fremragende idé.
For som sagt, når jeg fremsætter beslutningsforslag i det her Folketing, er det ikke for at få hvert et komma og punktum gennemført; det ville for det første være meget dumt, og for det andet ville det også være lidt kedeligt.
Det er for at få en debat, der rækker hen et sted i nærheden af det, man gerne vil, og jeg oplever det sådan, at vi har nogle chancer for at komme derhenad nu.
Hr. Mike Legarth, som mente, at det her var noget, der gik fint af sig selv, vil jeg bare lige minde om, hvad ministeren sagde i sine indledende bemærkninger, nemlig at 26 ud af 46 pensionskasser - tror jeg det var - laver de her etiske regnskaber og tænker sig rigtig godt om og investerer på den rigtige måde.
Så hr. Mike Legarth har altså 20 pensionskasser mere, han lige burde tumle lidt rundt med i sin begejstring over, at det går så ufattelig godt.
Jeg vil også gerne takke for debatten, fordi vi kan se, at selv de pensionskasser, de firmaer, der faktisk gør sig ulejlighed og virkelig gerne vil gøre det rigtige, bliver fanget indimellem.
Det er - som ministeren jo også sagde - fordi det er et kæmpe besværligt område at komme helt til bunds i, virkelig at få undersøgt.
Altså, det handler jo ikke kun om klyngebomber; det handler jo også om alle mulige andre etiske ting, man har påtaget sig - f.eks. vedrørende børnearbejde, slavearbejde, narkorelaterede virksomheder osv.
, osv.
Gang på gang opdager man, at virksomhederne ikke selv er i stand til at lave det kulegravende arbejde.
Det er derfor, jeg synes, det er så vigtigt, at vi som samfund sætter os for at få kigget på, hvad det så er for nogle redskaber, vi kan give virksomhederne til at leve op til de ting, de gerne selv vil.
Jeg har et problem med de her tekniske handelshindringer, og jeg kan høre, at det har ministeren også.
Jeg håber, vi kan finde ud af at løse det sammen, eller i hvert fald få skabt grundlaget for, hvordan vi kan komme videre med det.
For, som ministeren sagde, vi skal være verdens bedste på det her område, og det vil jeg gerne bakke hende op i, selv om jeg ikke er tilfreds med at være verdens bedste - jeg mener også, at vi skal gøre vores bedste.
Det kan nemlig godt være, at man ligger bedst i verden, men at det egentlig ikke er særlig godt og man faktisk kunne gøre det meget bedre.
Min ambition er altså, at vi gør vores bedste, og det tror jeg måske også ministeren i virkeligheden mener.
Men tilbage til det her med de tekniske handelshindringer.
Det, som er problemet, er, at hvis vi ikke ud fra de her etiske regnskaber kan forholde os til en virksomhed, der producerer flyvemaskiner og ved siden af producerer klyngebomber, så synes jeg, vi har et problem, og så synes jeg, at vi skal begynde at stille nogle krav til, hvad de der tekniske handelshindringer overhovedet kan bruges til.
For det kan jo ikke være rigtigt, at man kan slippe af sted på den måde.
Vi skal have undersøgt baggrunden for, hvordan vi gør det her på den bedste måde - og derfor min store glæde og opbakning til, at vi kommer til at lave en beretning i udvalget.